CELEX: 32018R1587
Language: bg
Date: 2018-10-22 00:00:00
Title: Регламент за изпълнение (ЕС) 2018/1587 на Комисията от 22 октомври 2018 година за оттегляне на определянето на Istituto Superiore di Sanità в Рим, Италия, като референтна лаборатория на ЕС за остатъчните вещества, изброени в група Б, точка 3, буква в) от приложение I към Директива 96/23/ЕО на Съвета (Текст от значение за ЕИП.)

23.10.2018   
               
               
                  BG
               
               
                  Официален вестник на Европейския съюз
               
               
                  L 264/20
               
            
         РЕГЛАМЕНТ ЗА ИЗПЪЛНЕНИЕ (ЕС) 2018/1587 НА КОМИСИЯТА
         от 22 октомври 2018 година
         за оттегляне на определянето на Istituto Superiore di Sanità в Рим, Италия, като референтна лаборатория на ЕС за остатъчните вещества, изброени в група Б, точка 3, буква в) от приложение I към Директива 96/23/ЕО на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 93, параграф 1 от него,
         като има предвид, че:
         
                     (1)
                  
                  
                     Istituto Superiore di Sanità в Рим е включен в част I, точка 12, буква г) от приложение VII към Регламент (ЕО) № 882/2004 на Европейския парламент и на Съвета (2) като определената референтна лаборатория на Европейския съюз („референтна лаборатория на ЕС“) за остатъчните вещества, изброени в група Б, точка 3, буква в) от приложение I към Директива 96/23/ЕО на Съвета (3).
                  
               
                     (2)
                  
                  
                     Регламент (ЕС) 2017/625 отменя Регламент (ЕО) № 882/2004 и определя нови правила относно официалния контрол, включително относно решението за създаване и относно определянето на референтни лаборатории на ЕС. В член 92, параграф 3 от Регламент (ЕС) 2017/625 е предвидено, че Комисията прави редовен преглед на мандата и функционирането на референтните лаборатории на ЕС.
                  
               
                     (3)
                  
                  
                     Тъй като беше счетено за подходящо дейностите на референтните лаборатории на ЕС по отношение на химическите елементи и азотсъдържащите съединения в храните от растителен и животински произход да бъдат слети в една референтна лаборатория на ЕС, с Регламент (ЕС) 2018/192 на Комисията (4) Националният институт по храните към Техническия университет на Дания в Копенхаген, Дания, беше определен за референтна лаборатория на ЕС за метали и азотсъдържащи съединения в храните и фуражите. Тъй като дейностите на тази референтна лаборатория на ЕС се припокриват с дейностите на референтната лаборатория на ЕС за остатъчните вещества, изброени в група Б, точка 3, буква в) от приложение I към Директива 96/23/ЕО, понастоящем за анализа на химическите елементи в храните от животински произход отговарят две референтни лаборатории на ЕС. Поради това определянето на Istituto Superiore di Sanità в Рим като референтна лаборатория на ЕС за остатъчните вещества, изброени в група Б, точка 3, буква в) от приложение I към Директива 96/23/ЕО следва да бъде оттеглено. Поради това част I от приложение VII към Регламент (ЕО) № 882/2004 следва да бъде съответно изменена.
                  
               
                     (4)
                  
                  
                     Тъй като работната програма на Istituto Superiore di Sanità в Рим от 1 януари 2018 г. до 31 декември 2018 г. беше одобрена от Комисията и за тези дейности бяха отпуснати безвъзмездни средства, настоящият регламент следва да започне да се прилага след изтичането на този период на дейност.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Определянето на Istituto Superiore di Sanità в Рим като референтна лаборатория на ЕС за остатъчните вещества, изброени в група Б, точка 3, буква в) от приложение I към Директива 96/23/ЕО, се оттегля.
            В част I от приложение VII към Регламент (ЕО) № 882/2004 точка 12, буква г) се заличава.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 октомври 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 95, 7.4.2017 г., стр. 1.
         
            (2)  Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (ОВ L 165, 30.4.2004 г., стр. 1).
         
            (3)  Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях в живи животни и животински продукти и за отмяна на директиви 85/358/ЕИО и 86/469/ЕИО и решения 89/187/ЕИО и 91/664/ЕИО (ОВ L 125, 23.5.1996 г., стр. 10).
         
            (4)  Регламент (ЕС) 2018/192 на Комисията от 8 февруари 2018 г. за изменение на приложение VII към Регламент (ЕО) № 882/2004 на Европейския парламент и на Съвета по отношение на референтните лаборатории на ЕС в областта на замърсителите във фуражите и храните (ОВ L 36, 9.2.2018 г., стр. 15).